Document ID: 31993R3534

ΚΑΝΟΝΙΣΜΟΣ (ΕΚ) αριθ. 3534/93 ΤΗΣ ΕΠΙΤΡΟΠΗΣ της 21ης Δεκεμβρίου 1993 για την τροποποίηση του κανονισμού (ΕΟΚ) αριθ. 3567/92 περί λεπτομερών κανόνων εφαρμογής των ατομικών ορίων, των εθνικών αποθεμάτων και της μεταβίβασης δικαιωμάτων στην πριμοδότηση προβατίνων/αιγών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 περί κοινής οργανώσεως αγορών στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 363/93 (2), και ιδίως το άρθρο 5α παράγραφος 4 στοιχεία β) και στ),
Εκτιμώντας:
ότι η εφαρμογή του καθεστώτος των ατομικών ορίων που καθιερώθηκε από το άρθρο 5α του κανονισμού (ΕΟΚ) αριθ. 3013/89 δημιούργησε διοικητικές δυσκολίες σε ορισμένα κράτη μέλη που προκαλούν σημαντικές καθυστερήσεις στην κατανομή των εν λόγω ατομικών ορίων- ότι, εξ αυτού, ορισμένοι παραγωγοί δεν ήταν σε θέση να προβούν στις μεταβιβάσεις των δικαιωμάτων ή στις προσωρινές εκχωρήσεις εντός της προθεσμίας που προβλέπεται στο άρθρο 7 παράγραφος 2 του κανονισμού (ΕΟΚ) αριθ. 3567/92 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2869/93 (4)- ότι οι καθυστερήσεις αυτές οδήγησαν την Επιτροπή να επιτρέψει στα κράτη μέλη σ' αυτόν τον τελευταίο κανονισμό να καθορίσουν για τις περιόδους 1993 και 1994 μια δεύτερη προθεσμία για την ανακοίνωση από τους ενδιαφερομένους παραγωγούς των εν λόγω μεταβιβάσεων ή των προσωρινών εκχωρήσεων των δικαιωμάτων-
ότι διαπιστώθηκε ότι ορισμένοι παραγωγοί που είναι μέλη μιας ομάδας παραγωγών αποκλείονται επί του παρόντος του ευεργετήματος να επωφεληθούν της συμπληρωματικής προθεσμίας που παρέχεται από τον κανονισμό (ΕΟΚ) αριθ. 2869/93 όσον αφορά την προσωρινή εκχώρηση των δικαιωμάτων εντός της ίδιας ομάδας παραγωγών- ότι είναι άδικο να διατηρηθεί αυτό το διοικητικό εμπόδιο για τους παραγωγούς αυτούς- ότι πρέπει συνεπώς να επιτραπεί ομοίως στους παραγωγούς αυτούς να συμπληρώσουν τις προσωρινές εκχωρήσεις που προβλέπονται για τις περιόδους 1993 και 1994 τροποποιώντας το άρθρο 7 παράγραφος 2 του κανονισμού (ΕΟΚ) αριθ. 3567/92 για δεύτερη φορά-
ότι το άρθρο 12 παράγραφος 7 του κανονισμού (ΕΟΚ) αριθ. 3567/92 προβλέπει ότι οι αιτήσεις χορηγήσεως πριμοδοτήσεως που κατατίθενται για την περίοδο 1993 για αριθμό ζώων που υπερβαίνει τα ατομικά όρια που έχουν καθορισθεί από τις αρχές των κρατών μελών θα μειωθούν μέχρι του αριθμού που αντιστοιχεί στα εν λόγω όρια- ότι η διάταξη αυτή αποσκοπεί στο να αποφευχθεί ένας παραγωγός να διατηρεί αριθμό ζώων που υπερβαίνει τον αριθμό που αντιστοιχεί στο ατομικό όριο που έχει καθορισθεί από ένα κράτος μέλος για την περίοδο 1993- ότι, έχοντας υπόψη τα προβλήματα διοικητικού χαρακτήρα σε ορισμένα κράτη μέλη που προκαλούν καθυστερήσεις στην κατανομή των ατομικών ορίων, πρέπει να θεσπισθεί ότι η αρχή αυτή πρέπει να τηρηθεί επίσης για τις περιόδους τις μεταγενέστερες από το 1993-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προβατοειδών και Αιγοειδών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3567/92 τροποποιείται ως εξής:
1. Στο άρθρο 7 παράγραφος 2 τρίτο εδάφιο στην πρώτη φράση, το τμήμα αυτής "για τους παραγωγούς που ανταποκρίνονται σε ένα από τους ακόλουθους όρους" αντικαθίσταται από το ακόλουθο κείμενο:
"για τους παραγωγούς μέλη μιας ομάδας παραγωγών που επιθυμούν να προβούν μεταξύ μελών στο εσωτερικό της ομάδας, σε προσωρινές εκχωρήσεις δικαιωμάτων στην πριμοδότηση καθώς και για τους παραγωγούς που ανταποκρίνονται σε έναν από τους εξής όρους στην περίπτωση μεταβιβάσεως ή προσωρινής εκχωρήσεως των δικαιωμάτων στην πριμοδότηση".
2. Στο άρθρο 12, η παράγραφος 7 αντικαθίσταται από το ακόλουθο κείμενο:
"7. Κάθε αίτηση που υποβάλλεται για αριθμό ζώων που υπερβαίνει τα ατομικά όρια που καθορίζονται σύμφωνα με το άρθρο 2 παράγραφος 1 μειώνεται μέχρι τον αριθμό που αντιστοιχεί στα εν λόγω όρια."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 1993.

Labels: 17
19
6